**Қайырымдылық- адамгершілік белгісі**

Қазақтың жақсы қасиеттерінің асылы-жомарттылық пен кеңпейілділік. Бұл қасиеттер адамға жақсылық жасауға пейілді жандарға ғана тән. Жомарт болу- өзіңде барды зәру адаммен шын жүректен бөлісу.

Елімізде әлеуметтік қорғалмаған санаттағы балаларға көмек көрсету мақсатында ұйымдастырылған Республикалық «Қамқорлық» қайырымдылық акциясы аясында Шәймерден Қосшығұлов атындағы Қоғам орта мектебінде де айлық жоспарланып, түрлі іс-шаралар ұйымдастырылды. Оқушыларды адамгершілікке, мейірімділікке, қайырымдылыққа, кішіпейілділікке тәрбиелеу мақсатында «Мейірімділік – асыл қасиет» атты тәрбие сағаттары, «Жүректен-жүрекке» тақырыбында кеш ұйымдастырылды. Адам баласына қолыңнан келсе, жақсылық қыл, жасаған жақсылығың алдыңнан шығады демекші, мектебіміздің ұстаздар ұжымы аз қамтылған, көп балалы отбасынан шыққан балаларға көмек қолын созып, киім-кешектермен, мектепке керекті оқу-құралдарымен көмек көрсетті. Ауылымыздығы «Шариповтер» жеке шаруа қожалығының басшысы Қ.Р.Шарипов көмек қажет ететін мектеп оқушыларына «Тәтті шай» дастарханын жайды.

Ата-бабаларымыз ұрпағына мұра етіп қалдырған тілі, салт-дәстүрі, әдеп-ғұрпы бар. Адамға жақсылық жасау, қайырымдылық көрету - халқымыздың мақтан етерлік дәстүрінің бірі. Бұл дәстүр қазақ тіршілігінде түрлі жолдармен іске асырылып отырған. Біз- халқымыздың қайырымдылық дәстүрін жандандыратын, жалғастыратын ұрпақпыз. Елімізде өмір тауқыметін шегіп отырған кемтар адамдарға, қарттарға көмек көрсетіп отырған көптеген қамқорлық қорлары бар. Біз де мектеп оқушыларының ұсынысымен Макин ауылдық әлеуметтік- медициналық мекемедегі қарт ата-әжелерге қуаныш сыйлау мақсатында, мектепте жәрмеңке ұйымдастырып, сол жәрмеңкеден түскен қаражатқа сыйлықтар алып,концерттік бағдарламамен бардық. Қуаныш сезімін сыйлағанымыз үшін , қарт ата-әжелеріміз алғыстарын білдіріп, ақ баталарын берді. Бұл іс-шара балалардың бойына мейірімділік пен жанашырлық сезімімен қоса , ата-ана алдындағы үлкен жауапкершілік міндетін сездіргендей болды.

Халқымыздың осы бір бағалы дәстүрін - қайырымдылық пен жақсылықты ешқашанда ұмытпайық! Қайырымды әрі қамқор болып ізгі жолда жүре берейік!

 Қоғам орта мектебінің

тәрбие ісі меңгерушісі Туржанова А.Ж.